Martin Henriksen (DF), 2008-06-03:
Ministerens tale kom desværre ikke som den store overraskelse, men vi vil ikke desto mindre kæmpe kampen, sådan at Folketinget selvfølgelig får mulighed for at tage stilling til det forslag til vedtagelse, som jeg vil komme ind på lidt senere.
Det, der jo er essensen i den her sag, er, at vi taler om landets hovedstad.
Man hører tit, at Borgerrepræsentationen og andre højtstående politikere i København siger, at fordi man er hovedstaden, skal Folketinget give særlig opmærksomhed til netop København, altså fordi det er hovedstaden.
Københavns Kommune har jo formået at sørge for, at de har fået særlig opmærksomhed.
Og hvis det er sådan, at landets hovedstad skal være foregangskommune for resten af landet, må man jo sige, at så er Københavns Kommune en dårlig foregangskommune.
Kunne man forestille sig, at LandboUngdom i det jyske også skulle have et hus, hvis de rendte rundt og teede sig fuldstændig tosset?
Nej, det kunne man vel ikke forestille sig.
Men i Københavns Kommune kan man altså sagtens forestille sig, at sådan noget kan finde sted.
Der er altså en lang række eksempler på, at det i den grad er relevant, at det her bliver taget op til diskussion i Folketingssalen.
Så har der også været alt det om politiindsatsen.
Menige politifolk har fremført, at de i forbindelse med de demonstrationer, der har været, i forbindelse med at de unge autonome ønsker et nyt ungdomshus, har været for få mand og derfor ikke har grebet ind, selv om der rent faktisk har været begået ulovligheder.
Der er altså en lang række eksempler på, at den her gruppe af unge i Københavns Kommune får særlige, lempelige vilkår at operere på.
Havde der været tale om andre grupper, havde man for lang tid siden grebet ind.
Der synes vi i Dansk Folkeparti, at man selvfølgelig skal have mulighed for også at tilkendegive, hvad man mener om det i en folketingsdebat og i Folketingssalen.
Det er jo lidt letkøbt, at hver gang en journalist ringer og spørger et folketingsmedlem eller en minister, jamen så giver man udtryk for, at det her er uacceptabelt, det skal ikke finde sted.
Der er sågar folketingsmedlemmer, der allerede har rejst sagen i Folketinget ved at stille spørgsmål til ministrene.
Og det er selvfølgelig kritisabelt.
Vi har været igennem en lang periode, hvor Ritt Bjerregaard og kompagni har ignoreret de lokales ønsker, senest i nordvestkvarteret.
Lokaludvalget bl.a. - det kan man læse i lokalavisen for Nordvest føler sig taget ved næsen af de københavnske politikere, og det dialogforum, som de var blevet lovet, er blevet reduceret til en administrativ instans, der skal udbedre de autonomes graffitihærværk.
Det er problematisk, for det dialogforum var faktisk tænkt som et sted, hvor beboerne kunne være, hvor også erhvervslivet kunne være osv., men de får altså ikke plads i det her dialogforum alligevel.
Ni ud af ti høringssvar om Ungdomshuset i Nordvest er negative.
Det betyder klart og tydeligt,
at borgerne i det område, hvor kommunen har sagt, at der skal vi have et nyt ungdomshus, har sagt: Vi ønsker ikke at få det her ungdomshus - ni ud af ti høringssvar frabeder sig, at der kommer et nyt ungdomshus.
Det ignorerer man fra Ritt Bjerregaards og venstrefløjens side.
Det pudsige er jo, at mange af dem, som har gjort sig umage ude i de lokale miljøer for at forhindre det her ungdomshus, faktisk er det konservative bagland, det er Konservativ Ungdom, som vel et eller andet sted havde håbet på, at den konservative minister - sådan set også velfærdsministeren - som minimum bare ville udtrykke en kritik af den måde, som det hele er foregået på i Københavns Kommune.
Det blev nedstemt.
Så synes vi selvfølgelig, at der også skulle være mulighed for, at vi kunne komme med et lignende forslag i Folketingssalen, hvor VOK jo i modsætning til i Borgerrepræsentationen har flertal, og det forslag vil vi selvfølgelig fremsætte fra Dansk Folkepartis side.
Det lyder således:
Forslag til vedtagelse »
Folketinget konstaterer, at et flertal i Københavns Kommunes Borgerrepræsentation lægger op til at vedtage, at der skal være et ungdomshus på Dortheavej 61.
Folketinget konstaterer endvidere, at vedtagelsen kommer efter omfattende uroligheder, optøjer og hærværk begået af unge med tilknytning til det tidligere ungdomshus på Jagtvej 69, og at beslutningen tages, uden at hverken naboer eller lokale protester er blevet hørt.
Folketinget konstaterer, at beslutningen om ungdomshuset er et rent københavnsk anliggende og ansvar, men henstiller til Borgerrepræsentationen: - at kommunen foretager en ordentlig høring blandt områdets beboere via afholdelse af en lokal folkeafstemning og følger resultatet af en sådan afstemning, førend endelig beslutning træffes, - at kommunen i forbindelse med placering af ungdomshuset fremadrettet sørger for en effektiv kriminalitetsbekæmpende indsats i området, bekæmper hærværk og graffiti, og - at kommunen i kontrakten med ungdomshuset indføjer opsigelsesbestemmelser i tilfælde af misligholdelse af betingelserne for huset.«